2017. gada Rīkojums Nr.

Rīgā (prot. Nr.            . §)

**Par konceptuālo ziņojumu "Par atjaunojamo energoresursu izmantošanu transporta sektorā"**

1. Atbalstīt konceptuālajā ziņojumā "Par atjaunojamo energoresursu izmantošanu transporta sektorā" (turpmāk – konceptuālais ziņojums) ietverto risinājuma variantu, kas paredz konceptuālā ziņojuma 2.1. nodaļā minēto darbību īstenošanu un 2.3. nodaļā minēto pienākumu degvielas tirgotājiem nodrošināt realizētajā degvielā noteiktu no atjaunojamiem energoresursiem ražotas enerģijas daļu, obligātā pienākuma prasības 2019. gadā ieviešot samazinātā apjomā, bet 2020. gadā pilnā apjomā, vienlaikus saglabājot obligātā piejaukuma prasības, kā arī veicot izmaiņas Ministru kabineta 2000. gada 26. septembra noteikumos Nr. 332 "Noteikumi par benzīna un dīzeļdegvielas atbilstības novērtēšanu" un Ministru kabineta 2005. gada 18. oktobra noteikumos Nr. 772 "Noteikumi par biodegvielas kvalitātes prasībām, atbilstības novērtēšanu, tirgus uzraudzību un patērētāju informēšanas kārtību Latvijā", lai nodrošinātu, ka, sākot ar 2018. gadu, laikposmā no 1. aprīļa līdz 31. oktobrim gan mērena klimata, gan arktiskos un bargos ziemas apstākļos izmantojamo dīzeļdegvielu drīkst tirgot, pievienojot vismaz 4,5–5 % biodegvielas.

2. Finanšu ministrijai sagatavot un iesniegt Ministru kabinetā likumprojektu par grozījumiem likumā "Par akcīzes nodokli", paredzot, ka degvielai E85 un B100 netiek piemērotas spēkā esošās samazinātās akcīzes nodokļa likmes, un jautājumu skatīt likumprojekta "Par valsts budžetu 2018. gadam" un likumprojekta "Par vidēja termiņa budžeta ietvaru 2018., 2019. un 2020. gadam" sagatavošanas procesā.

3. Ekonomikas ministrijai pēc šā rīkojuma 2. punktā minētā likumprojekta atbalstīšanas Ministru kabinetā sagatavot pieteikumu Eiropas Komisijai par samazināto akcīzes likmju piemērošanu degvielai E85 un B100 par laikposmu no 2014. gada 1. janvāra.

4. Ekonomikas ministrijai sagatavot un ekonomikas ministram līdz 2017. gada 1. augustam iesniegt noteiktā kārtībā Ministru kabinetā likumprojektu par transporta degvielu, kas iegūta no atjaunojamiem energoresursiem, transportā izmantojamo elektroenerģiju un bioloģiskajiem šķidrajiem kurināmajiem, un paredzēt, ka minētais likumprojekts aizstās Biodegvielas likumu.

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens